ไฟแนนซ์ทูเดย์
โดย...ใจฮิน
1 ก.ค. 2559

โดย...ใจฮิน
...ปรีดี ดาวฉาย ประธานสมาคมธนาคารไทย ยืนยันระบบพร้อมเพย์ปลอดภัยสูงเพราะเป็นระบบปิด และไม่ได้เป็นเรื่องใหม่ เพราะระบบพร้อมเพย์เป็นการเพิ่มช่องทางชำระเงิน เหมือนกับที่มีการชำระผ่านระบบเอทีเอ็ม หรือ อินเทอร์เน็ตแบงก์กิ้ง โดยสมาคมธนาคารไทยได้ว่าจ้างผู้เชี่ยวชาญด้านซอฟต์แวร์มาจากประเทศอังกฤษ ซึ่งเป็นระบบที่ใช้กันทั้งในอังกฤษ สิงคโปร์ และออสเตรเลีย ผู้ใช้บริการมั่นใจได้เกินร้อย 
...การเก็บภาษีของกรมสรรพากรเดือน พ.ค. ต่ำกว่าเป้าถึง 5.68 หมื่นล้านบาท หรือ 20.8% เนื่องจากการเก็บภาษีมูลค่าเพิ่ม หรือแวต ภาษีเงินได้นิติบุคคล ภาษีเงินได้ปิโตรเลียม และภาษีธุรกิจเฉพาะต่ำกว่าเป้าหมายกันถ้วนหน้า เป็นงานหนักของ ประสงค์ พูนธเนศ อธิบดีกรมสรรพากร ที่ต้องเก็บภาษีได้ตามเป้าหมายตามที่ สมคิด จาตุศรีพิทักษ์ รองนายกรัฐมนตรี ให้นโยบายไว้
...ฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) มุ่งเน้นการทำตลาดเชิงรุก ตั้งทีมงาน ธอส.โรงเรียนการเงิน ให้ความรู้ทางการเงินแก่ประชาชน ซึ่งเจ้าหน้าที่ผู้เชี่ยวชาญจะคอยให้คำแนะนำสินเชื่อบ้านครบวงจร เตรียมความพร้อมมีบ้านเป็นของตนเองอย่างมั่นคง
...ด้าน มงคล ลีลาธรรม กรรมการผู้จัดการ เอสเอ็มอีแบงก์ ฝากถึงผู้ประกอบการรายย่อย โครงการสินเชื่อดอกเบี้ยต่ำของเอสเอ็มอีแบงก์ ขยายเวลารับขอรับสินเชื่อไปถึงวันที่ 31 ธ.ค. 2559 หรือจนกว่าจะเต็มวงเงิน 1.5 หมื่นล้านบาท ซึ่งตอนนี้ปล่อยไปได้แล้ว 1 หมื่นล้านบาท